hu es hu en hu hu hu hu hu hu hu hu hu hu hu hu hu hbs_lat en pt pl tr en hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu en de hu hu hu hu hu hu hu en
Három új kutatási eredmény a várndósságról | Cédrus Patika
Amerikai kutatók kapcsolatot mutattak ki a nagyvárosi szennyezett levegő és a koraszülések gyakorisága között. Egy ausztrál kutatás szerint a kismama várandósság alatti dohányzása nem csak a gyermek asztma és allergia kockázatát növeli, a zsíranyagcseréjére is kihat. Ugyancsak ausztrál kutatás szerint a szülés utáni depresszió kialakulása szoros kapcsolatban áll az anya kialvatlanságával.
A nagyvárosi levegő jelentősen növeli a koraszülés kockázatát
A nagyvárosi, szennyezett levegőjű helyen élők körében akár 30 százalékkal magasabb lehet a koraszülés kockázata – állapították meg az amerikai Kalifornia Egyetem kutatói közel 100 ezer szülés adatainak elemzése alapján.
A kutatás szerint leginkább a kibocsátott policiklusos aromás szénhidrogének, az úgynevezett PAH-vegyületek adnak okot aggodalomra. A másodlagos szennyezők közül az ammónium-nitrátot nevezték meg, mint amely nagy mértékben hozzájárul a koraszülések számának emelkedéséhez.
Az Environmental Health című szakfolyóiratban részletesen ismertetett eredmények szerint az autók kipufogógázában lévő PAH-vegyületek magas szintje 30 százalékkal növelte a koraszülések előfordulásának kockázatát. A dízelhajtású járművek által kibocsátott anyagok 10 százalékkal, az ammónium-nitrát részecskék magas szintje pedig 21 százalékkal emelte a koraszülés kockázatát.
A kismama dohányzása a gyermek zsíranyagcseréjére is kihat
Már korábban is ismert volt, hogy a terhes nők dohányzása a megszülető gyermekre sok veszélyt jelent: növeli többek között az asztmás, az allergiás megbetegedések, a hirtelen szívhalál és viselkedési problémák kockázatát, és egy friss tanulmány a zsíranyagcsere későbbi zavarát is bizonyította.
A European Heart Journal legújabb számában közölt vizsgálati eredményekben 1997 és 1999 között született gyermekek egészségügyi adatait gyűjtötték össze. A tanulmányban 405 gyermek egészségi állapotát összegezték: nyolcadik életévükben összeírták testmagasságukat, súlyukat, haskörfogatukat és vérnyomásukat. Ultrahang segítségével mérték az artériák falának vastagságát és 328 gyermeknél a vérzsírok szintjét is.
Az erek falának vastagságában a nem dohányzó asszonyok gyermekeihez képest nem észleltek különbséget, de a kutatók megfigyelték, hogy a várandós korban is cigarettázó nők gyermekeiben a “jó” HDL-koleszterin vérszintje jelentősen alacsonyabb volt, mint azokban a gyermekekben, akik nemdohányzó családba születettek.
A munkacsoport számításai szerint ez a különbség azt okozhatja, hogy dohányzó anyák gyermekeinek felnőttkorban 10-15 százalékkal nagyobb esélyük lesz koszorúér-betegség kialakulására, mint a “füstmentesen” megszülető gyermekeknek életük későbbi évtizedeiben. Azoknak a gyermekeknek, akiknek az édesanyja a terhesség alatt dohányzott, az átlagnál is jobban kell figyelniük a szív-és érrendszeri betegségek kockázati tényezőire, a magas vérnyomásra, a vérzsírok szintjére, és kiváltképp arra, hogy ők maguk ne dohányozzanak – olvasható a tanulmányban.
A kevés alvás növeli a szülés utáni depresszió kockázatát
Az alváshiány szoros összefüggést mutat a kismamák szülés utáni depressziójának kialakulásával – figyelmeztet egy új, átfogó ausztrál tanulmány.
A Canberra Egyetem kutatóinak több mint száz nemzetközi tanulmányra kiterjedő elemzése szoros összefüggést mutatott ki az alváshiány és a kismamák szülés utáni néhány hónapon belül jelentkező depressziós tünetei között. A kutatás eredményeit az Ausztrál Pszichológiai Társaság Canberrában tartott éves találkozóján ismertették.
“Nagyobb a kockázata a depresszió kialakulásának a szülést követő negyedik és a nyolcadik hét utáni időszakban azon édesanyák esetében, akiknek a csecsemői gyakran felébrednek éjszaka” – állapítja meg a tanulmány. A kutatás szerint azon nők esetében, akik hat óránál kevesebbet alszanak éjszaka, szintén nagyobb a kockázata a depressziós tünetek jelentkezésének.
Cím: Budapest XX. kerület
Nyáry Pál utca 101.
Internetes és telefonos rendelés feltételei
© 2016 All rights reserved. - sitebuild and design by netDesign